b'\n_START_ARTICLE_\nHokej na travi\n_START_PARAGRAPH_\nHokej na travi je ekipni \xc5\xa1port, ki se igra na prostem in pri katerem sku\xc5\xa1ajo igralci \xc5\xbeogico s palico potisniti v gol. Ekipi sta sestavljeni iz 10 igralcev in vratarja.  Od leta 2014 je igralni \xc4\x8das razdeljen na \xc4\x8detrtine po 15 minut, z glavnim odmorom in menjavo strani med drugo in tretjo \xc4\x8detrtino. Pred tem in v nekaterih nacionalnih ligah se \xc5\xa1e vedno igra dva pol\xc4\x8dasa po 35 minut. Tekmo sodita dva sodnika, vsaka ekipa ima lahko na klopi 5 menjav, kateri se lahko menjavajo poljubno skozi celotno trajanje tekme._NEWLINE_Hokej je v svetu priljubljen tako med mo\xc5\xa1kimi kot tudi \xc5\xbeenskami. Vodilne svetovne dr\xc5\xbeave po popularnosti in uspehih so Nizozemska, Nem\xc4\x8dija, \xc5\xa0panija, Anglija, Avstralija, Indija, Pakistan in Nova Zelandija. V Sloveniji je \xc5\xa1port popularen samo v Prekmurju, mo\xc5\xa1ka reprezentanca pa kotira okoli 20. mesta v Evropi.\n_START_SECTION_\nZgodovina\n_START_PARAGRAPH_\nHokej na travi je eden izmed najstarej\xc5\xa1ih ekipnih \xc5\xa1portov in ima vsaj 4000 letno zgodovino, saj sta na nekem perzijskem reliefu iz tega \xc4\x8dasa upodobljena dva igralca pri izvajanju "bullya". Igra je opevana tudi v starodavnih perzijskih pesmih. S podro\xc4\x8dja Iranskega vi\xc5\xa1avja se je igra hitro raz\xc5\xa1irila na vzhod proti Tibetu, Kitajski in Japonski, kjer so jo podobno kot kasneje v Indiji za\xc4\x8deli igrati na konjih, tako da se je po\xc4\x8dasi razvil polo. Na jug pa se je igra \xc5\xa1irila v Indijo, kjer je do\xc5\xbeivela najve\xc4\x8dji razcvet sredi 16. stoletja, o\xc5\xbeivi pa zopet v drugi polovici 19. stoletja, ko je hokej postal tam nacionalni \xc5\xa1port in je to \xc5\xa1e danes. Proti zahodu se je igra \xc5\xa1irila v Bizanc (\xc4\x8deprav se je igral tudi v anti\xc4\x8dni Gr\xc4\x8diji in Rimu)._NEWLINE_V Evropi je njegova domovina Irska, kjer ga opisujejo \xc5\xbee v najstarej\xc5\xa1ih juna\xc5\xa1kih epih, zelo stare pa so njegove korenine \xc5\xa1e na Norve\xc5\xa1kem, Danski in Islandiji. Sodoben hokej se igra od srede 16. stoletja najprej na Britanskem otoku, uradna pravila pa nastanejo 1883 leta._NEWLINE_Danes je hokej mo\xc4\x8dno razvit na vseh kontinentih, za primat pa se dajejo predvsem Evropa, Avstralija in Azija. Osrednje tekmovanje so seveda Olimpijske igre, kjer se hokej igra od 1908 in tudi velja za najstarej\xc5\xa1i ekipni olimpijski \xc5\xa1port. Od leta 1971 se igrajo Svetovna prvenstva, Evropska prvenstva pa \xc5\xbee od leta 1970. Glavno revolucijo je hokej na travi do\xc5\xbeivel v sedemdesetih letih prej\xc5\xa1nega stoletja, ko se je igra iz naravne trave preselila na umetno travo._NEWLINE_V Sloveniji segajo prvi zametki hokeja na travi \xc5\xbee v \xc4\x8das pred prvo svetovno vojno, ko naj bi ga igrali pri ljubljanski Iliriji, v \xc4\x8dasu med obema vojnama pa v ljubljanskem telesno-kulturnem dru\xc5\xa1tvu Atena, vendar sta to edina podatka o tej igri pri nas v tem obdobju. Po drugi svetovni vojni se je hokej zopet za\xc4\x8del igrati po letu 1949 v Ljubljani. Kasneje se je najbolj razvil v Prekmurju, kjer se je za\xc4\x8del igrati leta 1957. Danes so aktivni samo trije klubi HK Lipovci, HK Triglav Predanovci, in HK Moravske Toplice. V bli\xc5\xbenji preteklosti so obstajali \xc5\xa1e klubi HK Partizan Gabrje Cele (do leta 1994), HK \xc5\xbdelezni\xc4\x8dar Maribor (do leta 1998), UHK Svoboda Ljubljana (do l.2004) in D\xc5\xa0R Murska Sobota (do l.2009). Glavni razlog za prenehanje delovanja je bilo dejstvo, da si omenjeni centri zaradi nerazumevanja lokalnih skupnosti niso uspeli zagotoviti igri\xc5\xa1\xc4\x8da z umetno travo, ki je predpogoj za moderno hokejsko igro. V Sloveniji so edina igri\xc5\xa1\xc4\x8da z umetno travo namenjena hokeju na travi v Prekmurju in sicer v Lipovcih, Predanovcih in Moravskih Toplicah.\n_START_SECTION_\nIgri\xc5\xa1\xc4\x8de\n_START_PARAGRAPH_\nHokej na travi se igra na igri\xc5\xa1\xc4\x8du dimenzij 91,40 m \xc3\x97 55 m. Igri\xc5\xa1\xc4\x8de je s \xc4\x8drtami razdeljeno v \xc5\xa1tiri cone po 22,90 m.  Na vsaki strani igri\xc5\xa1\xc4\x8da se nahaja gol velikosti  2,14 m \xc3\x97 3,66 m. Okoli gola je v razdalji 14,63 narisan strelni prostor. V strelnem prostoru je oznaka, ki ozna\xc4\x8duje kazenski strel in je oddaljena 6,40 m od gola. V oddaljenosti 5 m od strelnega prostora je \xc4\x8drtkano narisana linija, ki je v pomo\xc4\x8d  tako sodnikom, kot tudi igralcem in omogo\xc4\x8da la\xc5\xbeje spo\xc5\xa1tovanje pravil predvsem pri prekinitvah igre._NEWLINE_Moderna igri\xc5\xa1\xc4\x8da za hokej na travi so narejena iz umetne mase oz. trave. Umetna trava je neke vrste \xe2\x80\x9cpreproga\xe2\x80\x9d z gosto posejanimi sinteti\xc4\x8dnimi vlakni. Ta \xe2\x80\x9cpreproga\xe2\x80\x9d se postavi na gumo debeline pribli\xc5\xbeno 2\xc2\xa0cm,  ki je polo\xc5\xbeena na ravno podlago z dobro drena\xc5\xbeo. Poznamo tri tipe umetne trave: pe\xc5\xa1\xc4\x8deno, kombinirano in vodno podlago. Lo\xc4\x8dijo se glede na to, s \xc4\x8dim je polnjena umetna trava. Najbolj\xc5\xa1a in tudi najdra\xc5\xbeja je umetna trava, ki bazira na vodni podlagi, na tak\xc5\xa1ni podlagi se tudi  igrajo vsa pomembnej\xc5\xa1a mednarodna tekmovanja.\n_START_SECTION_\nPalica\n_START_PARAGRAPH_\nPalica je dolga pribli\xc5\xbeno 95\xc2\xa0cm, tradicionalno je narejena iz lesa, \xc4\x8deprav v zadnjem \xc4\x8dasu prevladujejo kompozitne palice narejene iz karbona, fiberglasa in kevlarja. Kovinske palice so prepovedane, tako kot tudi levo usmerjene palice, saj se hokej na travi igra izklju\xc4\x8dno z desno usmerjenimi palicami. Prava stran palice je ravna stran in le z ravno stranjo palice lahko igramo. Igranje z okroglo stranjo palice je prekr\xc5\xa1ek.\n_START_SECTION_\n\xc5\xbdogica\n_START_PARAGRAPH_\n\xc5\xbdogica za hokej na travi je okrogla trda, narejena iz plasti\xc4\x8dne mase in praviloma bele barve. \xc5\xbdogica ima obseg med 22,4\xc2\xa0cm in 23,5\xc2\xa0cm in je te\xc5\xbeka 156 g do 163 g.\n_START_SECTION_\nIgralci\n_START_PARAGRAPH_\nIgralci imajo obuto \xc5\xa1portno obutev, ki je praviloma namenjena igranju na umetni travi. Poleg palice, dresov (hla\xc4\x8dke in majice) so obvezen del hokejske opreme \xc5\xa1e golenski \xc5\xa1\xc4\x8ditniki, \xc4\x8dez katere igralec nosi nogavice. Nekateri igralci uporabljajo tudi \xc5\xa1\xc4\x8ditnik za zobe ter za\xc5\xa1\xc4\x8ditno rokavico na levi roki._NEWLINE_Ekipa je praviloma sestavljena iz 14 navadnih igralcev in 2 vratarjev. Isto\xc4\x8dasno je lahko na igri\xc5\xa1\xc4\x8du najve\xc4\x8d  11 igralcev od katerih je lahko najve\xc4\x8d en vratar. \xc5\xbdogico lahko igralci v polju vodijo, podajajo ali jo streljajo na gol izklju\xc4\x8dno s pravo stranjo palice. Vsak drug nameren ali nenameren dotik \xc5\xbeogice z drugim delom telesa je prekr\xc5\xa1ek. Taktika je podobna nogometni taktiki, torej s tekom, podajami in preigravanji se sku\xc5\xa1a \xc5\xbeogico pripeljati v strelni prostor in dose\xc4\x8di zadetek.  Za razliko od nogometa prepovedanega polo\xc5\xbeaja (offside) ni ve\xc4\x8d, ker je bil ukinjen po olimpijadi leta 1996 v Atlanti._NEWLINE_Glavna posebnost hokeja na travi je kazenski oz. kratki kot, do katerega pride ko se zgodi prekr\xc5\xa1ek v strelnem prostoru oz. grob prekr\xc5\xa1ek v napadalni \xc4\x8detrtini igri\xc5\xa1\xc4\x8da. V tem primeru ekipa, ki napada izvede podajo iz gol avt linije na rob strelnega prostora. Obramba je omejena na 4 igralce in vratarja in za\xc4\x8dne braniti iz gola oz. ob gol avt liniji, ostalih 6 igralcev pa za\xc4\x8dne na sredini igri\xc5\xa1\xc4\x8da. Napadalna ekipa na drugi strani lahko za izvedbo kratkega kota uporabo vse igralce.\n_START_SECTION_\nVratar\n_START_PARAGRAPH_\nPolno opremljen vratar nosi: \xc4\x8delado, \xc5\xa1\xc4\x8ditnik za telo, rokavice odbijalke, palico, za\xc5\xa1\xc4\x8ditne hla\xc4\x8de, \xc5\xa1\xc4\x8ditnik za genitalije oz. suspenzor in \xc5\xa1\xc4\x8ditnike za noge. \xc5\xa0\xc4\x8ditniki za noge so sestavljeni iz ban\xc5\xa1\xc4\x8din in brcalnih \xc4\x8devljev oz. kickerjev. Ban\xc5\xa1\xc4\x8dine se namestijo na spodnji del noge in brcalni \xc4\x8devlji oz. kickerji se namestijo \xc4\x8dez \xc5\xa1portno obutev. Barva vratarskih dresov se mora razlikovati od barve dresov lastne ekipe, kot tudi barve dresov nasprotnika._NEWLINE_Vratar \xc5\xbeogice ne sme pokriti, lahko pa \xc5\xbeogico v strelnem prostoru odbije s katerim koli delom telesa ali pravim delom palice. Polno oble\xc4\x8den vratar ne sme pre\xc4\x8dkati linije 22,90 m, ki ozna\xc4\x8duje \xc4\x8detrtino igri\xc5\xa1\xc4\x8da. To lahko stori samo izjemoma, v primeru, da izvaja kazenski strel in je \xc4\x8das zaustavljen._NEWLINE_Obstaja tudi mo\xc5\xbenost delnega vratarja, ki nosi dres razli\xc4\x8dne barve, od ostale vratarske opreme pa ima samo \xc4\x8delado. V tem primeru, lahko tak vratar, \xc4\x8de odlo\xc5\xbei \xc4\x8delado igra po celem igri\xc5\xa1\xc4\x8du, ob povratku v lasten strelni prostor pa ima vse privilegije vratarja, \xc4\x8deprav si morda zaradi situacije ne more nadeti \xc4\x8delade nazaj na glavo._NEWLINE_Zadnja mo\xc5\xbenost je da vratarja zamenja igralec v polju. V tem primeru je ekipa brez vratarja in igralci lahko za kontroliranje \xc5\xbeogice, uporabljajo izklju\xc4\x8dno  hokejsko palico.\n_START_SECTION_\nSodnik\n_START_PARAGRAPH_\nTekmo sodita dva enakovredna sodnika, ki sta postavljena vsak na svoji strani igri\xc5\xa1\xc4\x8da. Vsak sodnik je na\xc4\x8deloma pristojen za svoj del igri\xc5\xa1\xc4\x8da. Komunikacija med sodnikoma ni prepovedana in je celo za\xc5\xbeelena, saj je cilj pravilno sojenje. Sodnik lahko poka\xc5\xbee tri razli\xc4\x8dne vrste kazenskih kartonov: zelenega, rumenega in rde\xc4\x8dega.  Zeleni karton pomeni izklju\xc4\x8ditev za 2 minuti, rumeni pomeni izklju\xc4\x8ditev za 5 ali ve\xc4\x8d minut in rde\xc4\x8di karton pomeni izklju\xc4\x8ditev do konca tekme.\n_START_SECTION_\nOlimpijske igre\n_START_PARAGRAPH_\nHokej na travi se je prvi\xc4\x8d pojavil na olimpijskih igrah v Londonu leta 1908. Nastopilo je \xc5\xa1est mo\xc5\xa1kih ekip, s tem da je imelo Zdru\xc5\xbeeno kraljestvo pravico nastopa s kar \xc5\xa1tirimi ekipami: Anglijo, Irsko, \xc5\xa0kotsko in Walesom. Preostali sodelujo\xc4\x8di ekipi sta bili Francija in Nem\xc4\x8dija, ki pa nista bili konkuren\xc4\x8dni \xc2\xbbdoma\xc4\x8dim\xc2\xab\xc2\xa0ekipam.  Tudi to je bil eden izmed razlogov, da se hokej na travi nato ni pojavil na igrah leta 1912 v Stockholmu. Na naslednjih igrah v Antwerpnu leta 1920 je bil hokej na travi ponovno olimpijska disciplina, nastopile pa so samo \xc5\xa1tiri ekipe: Zdru\xc5\xbeeno kraljestvo, Danska, Belgija in Francija, ki so v tem vrstnem redu tudi zaklju\xc4\x8dile tekmovanje. Leta 1924 so se organizatorji olimpijskih iger v Parizu odlo\xc4\x8dili, da hokeja na travi ne bo v olimpijskem programu in kot razlog navedli, da \xc5\xa1e ne obstaja mednarodna zveza za hokej na travi. Mednarodna zveza za hokej na travi (FIH) je bila nato ustanovljena prav v Parizu leta 1924, na pobudo sedmih ustanovnih nacionalnih zvez, katerim se je do leta 2011 priklju\xc4\x8dilo \xc5\xa1e 120 novih. Tako je od Amsterdamske olimpijade leta 1928 naprej, hokej na travi stalnica v olimpijskem programu._NEWLINE_Z letom 1928 se je tudi pri\xc4\x8dela dolgoletna dominacija reprezentance Indije, ki je med letoma 1928 in 1964 osvojila vse zlate medalje, razen tiste v Rimu leta 1960, ko jih je v finalu premagala reprezentanca Pakistana. Pakistanci so bili nato olimpijski prvaki tudi \xc5\xa1e leta 1968 in 1984. To pa je bila tudi zadnja zlata olimpijska medalja katerekoli azijske ekipe, saj so primat prevzeli Evropejci (Anglija, Nem\xc4\x8dija in Nizozemska), ki so se izmenjevali na vrhu. Izjema je bilo leta 2004, ko je slavila Avstralija._NEWLINE_Omeniti velja tudi dve pomembni prelomnici. Prva je gotovo Montrealska olimpijada leta 1976, saj se je tam hokej prvi\xc4\x8d igral na umetni podlagi, kar je pomenilo bistvene spremembe v sami tehniki hokejske igre. \xc5\xa0e pomembnej\xc5\xa1a pa je vklju\xc4\x8ditev \xc5\xbeenskega hokeja na travi na Olimpijado leta 1980 v Moskvi. Razen na prvih igrah v Moskvi, ko so presenetile igralke Zimbabveja, se je nato naslov olimpijskih prvakinj selil med Evropo in Avstralijo.'